"La pau no és un cop de vent sobtat, sinó la pedra en la qual cada dia cal esculpir l'esforç de conquerir-la"
Judith Butler, una dels intel·lectuals més influents del món, explora a Marcs de guerra com en un context bèl·lic Occident determina quines vides mereixen ser plorades -les pròpies- i quines no -les dels exèrcits enemics.
I critica que siguin els mitjans de comunicació, esdevinguts part activa de la guerra, els que ho presentin així, cosa que afavoreix l'hostilitat sense remordiments cap als països que no s'ajusten a la norma occidental d'allò que és humà.
Butler demana repensar les polítiques progessistes, oposar-se a les accions militars intervencionistes il·legítimes i arbitràries, i establir condicions perquè la violència sigui menys viable i la vida més vivible.
Marcs de guerra ha estat publicat per l'ICIP i Angle Editorial dins la col·lecció "Clàssics de la pau i la noviolència" i és el primer llibre complet de Butler traduït al català.
Col·leccions de llibres de l'ICIP
La institucionalización de las iniciativas de promoción del respeto de los derechos humanos por parte de las empresas, de Daniel Iglesias Márquez, és el nou títol publicat a la col·lecció ICIP Research, disponible en versió online en castellà i properament també en anglès.
El treball assenyala les iniciatives de promoció dels drets que s'han dut a terme des del món empresarial en diferents àmbits (supraestatal, estatal i subestatal) i les seves finalitats i abast, alhora que identifica els actors amb capacitat d'institucionalitzar aquesta qüestió.
El treball es presentarà públicament el proper dijous 12 de desembre, a les 12h, en un acte a la Biblioteca de l'ICP.
La col·lecció ICIP Research s'adreça a un públic acadèmic i a les persones dedicades a la investigació per la pau.
La Biblioteca de l'ICIP continua ampliant el seu fons amb l'adquisició de nous llibres, la majoria dels quals estan disponibles en préstec.
La Biblioteca està situada al carrer Tapineria 10, 1ra planta de Barcelona, i és un centre especialitzat en temes de cultura de pau, seguretat i conflictes de referència en aquest àmbit a Catalunya.
La Biblioteca disposa de prop de 8.000 volums i dóna suport a l'ICIP i a investigadors i experts en el camp de la pau.
El centre està en contacte permanent amb institucions i centres similars d'arreu del món.
Forma part de la xarxa de biblioteques especialitzades de la Generalitat i està integrada al Catàleg Col·lectiu de les Universitats Catalanes (CCUC).
Consulta el catàleg de la Biblioteca.
El president i el director de l'ICIP, Xavier Masllorens i Kristian Herbolzheimer, respectivament, van comparèixer el passat 21 de novembre a la Comissió d'Acció Exterior i Cooperació, Relacions Institucionals i Transparència del Parlament de Catalunya per presentar la Memòria d'Activitats de la institució dels anys 2017 i 2018.
En la seva intervenció, el president va reivindicar "l'autonomia política, organitzativa i de funcionament de l'ICIP", i va emplaçar els grups parlamentaris i les entitats de pau a enfortir la seva relació amb la institució: "Facin confiança a l'ICIP, facin de l'ICIP el seu Institut de Pau, utilitzin-lo per dotar-se d'una doctrina en assumptes de pau i conflictes", va afirmar Masllorens.
Per la seva banda, el director de l'ICIP va destacar el "gran potencial d'incidència de la institució a Catalunya i arreu" i "a voluntat de reforçar les aliances i col·laboracions amb actors socials, institucionals i acadèmics", i crear sinergies a diferents nivells: "Tenim el repte d'aconseguir la confiança de tothom", va dir Herbolzheimer davant dels grups parlamentaris.
Els diferents grups de treball europeus (nodes) que participen en el projecte de la Comissió de la Veritat de Colòmbia per documentar les víctimes del conflicte colombià a l'exili s'han reunit aquest novembre a Sant Boi de Llobregat per tal de compartir experiències i afavorir una millor articulació sobre els processos de recollida d'informació i testimonis, reconeixement i convivència.
La reunió, convocada per l'ICIP en les seves funcions de Secretaria Tècnica de la Comissió a Europa, ha aplegat una trentena de representants dels nodes d'Alemanya, Andalusia, Bèlgica, Catalunya, França, Itàlia, Madrid, Noruega, Països Baixos, País Basc, Suècia, Suïssa, Regne Unit, Irlanda i València.
El treball de la Comissió de la Veritat de Colòmbia a Europa se centra en aquesta fase en la documentació de casos de víctimes del conflicte a l'exili mitjançant un procés d'entrevistes.
Aquest mes de novembre ha sortit publicada la resolució provisional de la convocatòria de l'any 2019 de subvencions per a projectes d'entitats sense afany de lucre destinats al foment de la pau, per un import total de 55.444 euros.
Els projectes subvencionats aborden temàtiques relacionades amb la justícia transicional a Colòmbia, estratègies de despolarització social, sensibilització de l'activitat de defensors dels drets humans o el cicle econòmic militar.
La resolució definitiva de la convocatòria es farà pública aquest mes de desembre.
Fins al proper 30 de gener està oberta la convocatòria del Concurs ICIP de Hip-hop per la Pau, que té per objectiu donar visibilitat al compromís i la creativitat dels joves en l'àmbit de la cultura de pau.
Com en les anteriors edicions, el concurs té dues modalitats: en la primera, s'hi poden presentar estudiants d'educació secundària obligatòria, formació professional o batxillerat de Catalunya; en la segona modalitat, s'hi poden presentar nois i noies d'entre 12 i 25 anys vinculats a centres i entitats juvenils, cultural, cíviques o d'acció socioeducativa de Catalunya.
En tots dos casos, caldrà presentar-se al concurs formant un grup d'un mínim de tres persones.
El concurs compta amb el suport del Departament d'Educació, la Direcció General de Joventut i l'Agència Catalana de Cooperació al Desenvolupament.
L'ICIP, com a membre de la xarxa AIPAZ, participa a les jornades anuals de la xarxa, que enguany porten per títol "Afrontar la cultura de la por a través de la cultura de la pau".
Concretament, l'ICIP serà present a la taula dedicada als reptes que suposa la forta polarització social, el divendres 29 de novembre.
El coordinador del programa "Pau i seguretat en les polítiques públiques", Pablo Aguiar, tractarà les oportunitats de promoció del diàleg en societats polaritzades, fruit de la línia de treball que ha endegat l'ICIP per abordar el conflicte a Catalunya.
Dia: Dimecres 2 de desembre a les 18:00 hores
Lloc: Biblioteca de l'ICIP (Carrer Tapineria 10, 1ra planta, Barcelona)
La "Cartografia de la desaparició forçada a Colòmbia" és el primer treball de mapeig d'un delicte de lesa humanitat que ha afectat, com a mínim, 80.000 persones a Colòmbia.
El document constata que les zones del país amb més afectació de desaparicions forçades coincideixen amb aquelles àrees que han viscut el conflicte armat colombià amb més intensitat.
Per tant, el treball estableix com a hipòtesi que la desaparició forçada ha estat utilitzada com a arma de guerra.
Una segona hipòtesi que extreu aquest treball és que les desaparicions forçades s'han multiplicat en les comunitats o col·lectius que s'han oposat a megaprojectes econòmics.
La Cartografia és el resultat d'un treball de tres anys.
L'acte de presentació a Barcelona anirà a càrrec d'Erik Arellana Bautista, coordinador del treball, activista i familiar d'una persona desapareguda, i s'emmarca en les activitats del node Catalunya de la Comissió de la Veritat de Colòmbia, que articula l'ICIP en les seves funcions de Secretaria Tècnica de la Comissió.
Dia: Dimecres 11 de desembre a les 20:00 hores
Lloc: Ateneu Igualadí (Carrer de Sant Pau 9, Igualada).
L'ICIP reunirà a Igualada quatre persones amb perspectives polítiques diferents amb l'objectiu d'establir un diàleg sobre la situació política i social a Catalunya.
Amb el títol "Diàlegs difícils: com parlar del Procés sense fer-nos mal", l'acte comptarà amb la participació de d'Antoni Dalmau, escriptor; Fina Castells, mestra; Mireia Rubio, periodista i escriptora; i Xavier Badia, professor jubilat.
L'acte està coorganizat per l'ICIP, la delegació del Col·legi d'Advocats de Barcelona a Igualada i l'Ateneu Igualadí.
Tindrà com a punt de partida la presentació del monogràfic de la revista Per la Pau "Diàleg en societats polaritzades", amb la qual l'ICIP ha encetat el treball de promoció d'espais de diàleg social i polític a Catalunya, en un context de conflicte d'enorme complexitat.
El monogràfic, publicat en català, castellà i anglès, aporta conceptes, pràctiques i reflexions per tal d'identificar els elements clau de la polarització política i social, els perills que suposa per a la democràcia i com podem fer front al repte de promoure el diàleg en aquestes situacions.
La revista parteix d'anàlisis conceptuals i acadèmiques i compta amb les experiències d'Irlanda del Nord i del País Basc, entre d'altres, i amb la veu de quatre persones expertes en la transformació de conflictes que reflexionen sobre el conflicte català.
L'exposició fotogràfica Living on the edge reflexiona sobre els conflictes latents i els reptes en la reconciliació en quatre ciutats dividides d'Europa: Belfast (Irlanda del Nord), Mitrovica (Kosovo), Mostar (Bòsnia i Hercegovina) i Nicòsia (Xipre).
La mostra, produïda per l'ICIP, és obra dels fotoperiodistes Marco Ansaloni i Angelo Attanasio.
Es pot visitar a Manresa en el marc de les activitats de commemoració del Dia Internacional dels Drets Humans.
Donar-se de baixa de la subscripció del butlletí.